<classify> WAKAZI wa Kijiji cha Buigiri Wilaya ya Chamwino mkoani Dodoma wamemwomba Waziri wa Ardhi, Nyumba na Maendeleo ya Makazi, William Lukuvi kuishinikiza ofisi ya Mkurugenzi wa Halmashuri ya Chamwino itoe kibali cha kuendeleza makazi yao.Wakazi wa eneo hilo wamezuiwa kwa takribani miaka kumi sasa wasiendeleze maeneo yao. Kilio hicho cha wakazi hao kilitolewa mbele ya uongozi wa kijiji akiwemo diwani wa kata hiyo, Keneth Yindi CCM kwenye mkutano ambao watumishi wa halmashauri ya Chamwino idara ya ardhi walialikwa lakini hawakuhudhuria.Wakizungumza kwa nyakati tofauti kwenye mkutano huo kwa masikitiko makubwa kutokana na watumishi hao ya kutohudhuria, wamemwomba waziri huyo mwenye dhamana na ardhi kuishinikiza halmashauri hiyo ili waweze kupimiwa viwanja na waweze kujenga nyumba za kisasa.Timoth Jabari kutoka mtaa wa Lusinde alisema kuwa tangu mwaka 2009 wafanyiwe tathimini ya kupimiwa viwanja hawajaoneshwa viwanja, badala yake, kilichofanyika ni kuzuiliwa kufanya shughuli zozote za kuendeleza maeneo.Magreth John anayeishi mtaa wa Changombe amesema kuwa ofisi ya mkurugenzi kupitia idara ya ardhi imekuwa ikitoa ahadi za uongo kwa muda wote huo.Amesema kutokana na ahadi hizo hewa wanamuomba waziri mhusika kuingilia kati zoezi hilo la kuonyeshwa maeneo ya kujenga.Diwani wa kata hiyo, Keneth Yindi akizungumza na wakazi hao alisema anasikitishwa na kitendo cha watumishi wa ardhi kushindwa kufika kutoa majibu.Yindi amesema pamoja na watumishi hao kutohudhuria kwenye vikao mbalimbali vinavyotakiwa vya wakazi hao atahakikisha anawasiliana na waziri huyo ili aweze kutatua tatizo la wakazi hao ili nao kuonyeshewa maeneo yao.  <topic>: kitaifa 